Președintele Uniunii Salvați România, deputatul de Sibiu Dan Barna este convins că la alegerile europarlamentare din această primăvară, alianța USR PLUS pe care o conduce alături de Dacian Cioloș va obține un scor peste cel al PSD. Într-o emisiune Turnul Sfatului TV, Dan Barna a vorbit, printre altele, și despre modul în care a simțit că este perceput Sibiul de către ceilalți români: ”un exemplu de civism”.

În ultima zi a săptămânii trecute, Dan Barna a venit la Sibiu pentru a participa alături de Dacian Cioloș la o nouă acțiune de strângere de semnături pentru susținerea participării alianței USR PLUS la alegerile europarlamentare. Cu această ocazie, Dan Barna a participat și la o nouă emisiune Turnul Sfatului TV, în care a vorbit și despre cum a simțit el - pe parcursul celor 8.700 de km parcurși prin țară în faza de strângere de semnături - reacția celorlalți români față de sibieni. ”Am parcurs luna aceasta 8.700 de kilometri prin țară: Iași, Brașov, Arad, Timișoara, Constanța, Galați, Brăila, deci cam toate zonele din România. Și Sibiul e perceput ca un model de civism și spun asta referindu-mă și la cei de la Vă vedem. Faptul că de peste 450 de zile se protestează e privit ca o chestiune de remarcat”, arată Barna.

Cu un sibian pe locurile eligibile pentru Parlamentul European – este vorba de Nicu Ștefănuță – reprezentanții USR PLUS au strâns multe semnături peste minimul necesar. ”Colegii mei și-au depășit semnificativ pragul - știu că sună ca pe vremuri expresia -, aveam un obiectiv de 11.000 de semnături pe județ și suntem pe la 18 – 19.000 de semnături. Îi felicit pe sibieni pentru că au fost alături de colegii mei din USR și PLUS”. Cu toate acestea, Dan Barna se ferește să dea, deocamdată, un pronostic în ceea ce privește rezultatul pe care USR – PLUS l-ar putea obține la Sibiu. Însă este sigur de faptul că acest scor va fi peste cel al social-democraților. ”Dacă data trecută, la alegerile parlamentare, am nimerit procentul - am zis că va fi de 14% și așa a fost -, încă mi-e greu să anticipez un procent la europarlamentare în acest moment. Exclus să obținem un scor sub cel al PSD. Dacă suntem sub PSD plec acasă și redevin consultant”, se arată încrezător Dan Barna.

”Noi estimăm că vom avea șapte – opt europarlamentari din partea Alianței USR – PLUS, Nicu Ștefănuță este pe poziția șase. Este diplomat european, lucrează de ani buni la Comisia Europeană și pe relația cu SUA. Originar dintr-o familie cu rădăcini în Poiana Sibiului și Jina, este un element de mândrie, oamenii sunt încântați că vom avea un europarlamentar nu doar profesionist și competent, ceea ce elementul principal al listei USR – PLUS, ci și un concitadin. Este un element de mândrie și pentru noi și a ajutat cumva în strângerea de semnături”, Dan Barna, președintele USR

”În fiecare zi aflu că Soros ne finanțează. Mă uit în cont... ghinion”

Dan Barna a preluat președinția USR în noiembrie 2017, când partidul avea 50 de filiale și 1.500 de membri. Acum sunt peste 400 de filiale ale USR și mai bine de 9.000 de membri. ”Deci partidul a crescut de patru sau cinci ori”, aproximează liderul USR.

În această situație este evidentă disproporția față de aliații de la PLUS, partid nou înființat după ”locomotiva” Dacian Cioloș. Cu toate acestea, fără o alianță cu PLUS, cei de la USR consideră că rezultat un rezultat bun la alegerile de la europarlamentare nu ar mai fi avut atâtea șanse. ”Într-un mediu politic normal – cum ar fi cel din Elveția sau Danemarca, de exemplu – nu ar fi fost niciun motiv ca această alianță să existe. PLUS ar fi fost un partid nou care încearcă să vadă dacă va confirma în mediul electoral, noi am fi fost un partid care a confirmat prin campanii precum Fără Penali, referendum, prin lupta de doi ani și jumătate din Parlament și care încerca să se consolideze și să crească. Deci, într-un mediu politic normal, nu ar fi fost motive pentru care această alianță să fie necesară. Însă România este acum sub o agresiune din zona PSD – Alde, din zona Dragnea și Tăriceanu, o agresiune asupra statului de drept cum nu a fost după Revoluție niciodată. Discutam ieri cu niște cetățeni din Sibiu, care spuneau că, în comparație cu ceea ce se întâmplă acum, Adrian Năstase pare un lord democrat. Din această perspectivă, mizele sunt uriașe. Și deși erau sute de motive să nu facem această alianță, erau două sau trei pentru care trebuia să o facem. Pentru că, pe de o parte, sunt niște derbedei care încearcă să dărâme zidul cetății și pe cealaltă parte sunt unii care încearcă să le pună la loc și să construiască în continuare. Și în această din urmă parte sunt puțini. Dacă acești puțini nu colaborează, șansele noastre aproape dispar. Agresiunea este una foarte mare. Oamenii din stradă, mulți asta îmi spun, că foarte bine că am făcut această alianță, căci «dacă nici voi nu sunteți în stare să colaborați înseamnă că nu avem nicio șansă»”, mai spune Dan Barna.

El și glumește pe seama șirului continuu de ”informații” potrivit cărora partidul pe care îl conduce și partenerii de alianță primesc finanțare de la miliardarul George Soros. ”În fiecare zi aflu că Soros ne finanțează. Mă uit în cont... ghinion. Zero – zero... E foarte neserios domnul Soros acesta”, a glumit Dan Barna. ”E o minciună ordinară aceasta cu finanțarea de la Soros, n-are nicio legătură cu realitatea”, a adăugat el.

Despre relația cu președintele Klaus Iohannis, despre cum vede lista de candidați pentru europarlamentare a PSD comparativ cu cea a USR – PLUS, dar și despre ”isteria” (așa am numit-o noi) din unele reacții ale useriștilor, puteți vedea mai jos: